Wolff speel hoofrol in dié gholfsprokie | Netwerk24
08 Julie 2019 14:31
Matthew Wolff het danksy ’n arend op die laaste putjie van die 3M Ope in Blaine, Minnesota, Sondag die jongste speler geword om ’n gholftoernooi in die Amerikaanse PGA-reeks te wen sedert Jordan Spieth in 2013.
Matthew Wolff kan ná slegs vier toernooie in die prestigeryke Amerikaanse PGA-reeks daarmee spog dat hy al ’n titel verower het. Foto: AP
Dié 20-jarige Kaliforniër het ’n sethou van bykans 8 m ingerol om ’n enkele hou voor Bryson DeChambeau en Collin Morikawa te eindig.
Hy het ’n laasteronde-telling van 65 aangeteken vir ’n toernooitotaal van 263 (21 houe beter as die baansyfer).
Dít was slegs die vierde PGA-toernooi waarin Wolff al gespeel het.
“Ek het gebewe,” het Wolff gesê toe hy gevra is wat sy emosies was voor daardie deurslaggewende sethou.
“ ’n Klomp van my sethoue het deur die dag net-net nie ingerol nie en ek het vir myself gesê een of ander tyd moet een in die blikkie beland. Toe ek met daardie sethou slaag, het die trane begin vloei. Dit was ’n spesiale gevoel.
Danksy dié sege is Wolff tot aan die einde van 2021 van sy spelersregte in die PGA verseker en kry hy ook toegang tot vanjaar se Spelerstoernooi, asook die Amerikaanse Meesters en Amerikaanse PGA-kampioenskap volgende jaar.
Spieth was 19 jaar, 11 maande en 17 dae oud toe hy die John Deere Classic in 2013 gewen het. – Reuters
Varkgriep keer Cat nie by Nomads